Diari Oficial de la Generalitat Valenciana


Sumari del DOGV 4666, del 09-01-2004 (2003/13199)

RESOLUCIÓ de 12 de desembre de 2003, de la Conselleria d'Economia, Hisenda i Ocupació, per la qual s'accepta la cessió gratuïta de la propietat de la parcel·la de 15.770 metres quadrats de superfície, situada a Elx (Alacant), partida de la Foia, sector HO-2, destinada a la construcció d'un centre d'Educació Secundària, realitzada per l'ajuntament del dit municipi.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4666

Data del DOGV
:   09-01-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/13877


Data del document
:   12-12-2003

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * Elx
    * cultura regional
    * propietat immobiliària

RESOLUCIÓ de 12 de desembre de 2003, de la Conselleria d'Economia, Hisenda i Ocupació, per la qual s'accepta la cessió gratuïta de la propietat de la parcel·la de 15.770 metres quadrats de superfície, situada a Elx (Alacant), partida de la Foia, sector HO-2, destinada a la construcció d'un centre d'Educació Secundària, realitzada per l'ajuntament del dit municipi. [2003/Q13582]
  
L'Ajuntament d'Elx, en la sessió plenària realitzada el dia 27 de gener de 2003, modificada per la sessió plenària realitzada el dia 29 d'abril de 2003, va acordar la cessió gratuïta a la Generalitat Valenciana de la parcel·la de la seua propietat de 15.770 metres quadrats de superfície, situada a la partida de la Foia, sector HO-2, de la dita població.
  
Tenint en compte la data de l'acord de cessió, esta s'ha efectuat per l'ajuntament a l'empara del que disposa l'article 21.5 de la Llei 3/1986, de 14 d'octubre, de Patrimoni de la Generalitat Valenciana, en la redacció que en fa la Llei 11/2000, de 28 de desembre (hui derogada per la Llei 14/2003, de 10 d'abril), segons el qual la Generalitat adquirirà la propietat dels béns demanials que els ens territorials cedisquen a través dels instruments permesos per l'ordenament jurídic per a la prestació de servicis públics de la seua competència, sense necessitat d'alterar la qualificació jurídica original, mantenint la seua titularitat mentre continuen afectats a la prestació del servici públic.
  
La cessió es realitza amb la finalitat de destinar la parcel·la a la construcció d'un nou centre d'Educació Secundària.
  
El punt segon de l'acord plenari establix que «la cessió s'efectua amb l'obligació per part de la Generalitat Valenciana de donar-li la destinació prevista als terrenys en el termini màxim de cinc anys, i mantenir-los durant els 30 següents. En el cas que no es complisquen estes condicions, es considerarà resolta la cessió i revertiran els béns cedits a l'ajuntament en la forma disposada en l'article 111 del Reglament de Béns d'Entitats Locals».
  
En no establir-se una altra cosa, en aplicació del que disposa l'article 44 de la Llei de Patrimoni, el termini per al compliment de les condicions es computaran des de la data de publicació de l'acceptació.
  
L'article 44 de la Llei 14/2003, de 10 d'abril, de Patrimoni de la Generalitat Valenciana, establix, al punt 1, que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de servicis públics competència de la Generalitat i en el punt 2 establix que la competència per a l'acceptació correspon al titular de la conselleria competent en matèria de patrimoni.
  
L'article 27.2.c de la Llei de Patrimoni establix que «2. Porta implícita l'afectació de béns i drets a l'ús general o al servici públic: c) L'adquisició de béns i drets en virtut de transferència o cessió administrativa». En conseqüència, una vegada perfeccionada la cessió i acceptació, per mitjà de la formalització de l'escriptura pública corresponent, l'immoble queda automàticament afecte al servici públic educatiu i adscrit a la Conselleria de Cultura, Educació i Esport, a la qual correspon la seua administració, defensa i conservació.
  
Fent ús de les atribucions conferides per la legislació vigent, resolc:
  
Primer
  
Acceptar la cessió gratuïta de la propietat realitzada per l'Ajuntament d'Elx de la parcel·la de 15.770 metres quadrats de superfície, situada en la partida de la Foia, sector HO-2 de la dita població, que confronta: nord, vial d'actuació H1; sud, vial d'actuació H2; est, vial d'actuació V, i oest, vial d'actuació V1.
  
Consta inscrita en el Registre de la Propietat d'Elda, al tom 1797, llibre 1253, foli 146, finca 72.778, inscripció 1.ª.
  
Referència cadastral: serà la 2719401 FULL YH0321H.
  
Segon
  
La cessió gratuïta realitzada per l'Ajuntament d'Elx s'efectua amb la condició de destinar la parcel·la a la construcció d'un nou centre d'Educació Secundària i en un termini màxim de cinc anys, i mantenir-lo durant els 30 següents. En el cas que es complisquen estes condicions, es considerarà resolta la cessió i revertiran els béns cedits a l'ajuntament, en la forma disposada en l'article 111 del Reglament de Béns de les Entitats Locals.
  
El termini per al compliment de les condicions es computarà des de la data de la publicació d'acceptació de la cessió.
  
Tercer
  
Elevar a escriptura pública la cessió i acceptació de la parcel·la; totes les despeses d'esta seran a càrrec de la Generalitat Valenciana.
  
Quart
  
La parcel·la acceptada haurà d'incorporar-se a l'Inventari General de Béns i Drets de la Generalitat Valenciana en concepte de bé de domini públic afecte al servici públic educatiu i adscrit a la Conselleria de Cultura, Educació i Esport, a la qual corresponen les competències demanials sobre este, inclosa l'administració, defensa i conservació, i inscriure's a nom de la Generalitat Valenciana en el Registre de la Propietat.
  
València, 12 de desembre de 2003.- El conseller d'Economia, Hisenda i Ocupació: Gerardo Camps Devesa.